钦定古今图书集成/明伦汇编/氏族典/第278卷 > 王国训
## 钦定古今图书集成/明伦汇编/氏族典/第278卷 > 王国训

按《明外史王国训传》：“国训，字振之，解州人。天启二年
进士，历知金乡、寿张、滋阳、武清。崇祯四年，坐大计，久
之，补调扶风。八年，贼来犯，偕主簿夏建忠、典史陈绍
南、教谕张弘纲、训导陈𦈡婴城固守。阅两月，外援不
至，城陷，骂贼死，建忠等亦不屈死。当是时，大帅曹文
诏、艾万年并战殁，贼势益张。陷永寿，杀知县薄匡宇”；
陷咸阳，杀知县赵跻昌。其时长吏以死闻者，陇州知
州胡尔纯、延长知县万代芳。尔纯，山东人，自经死。代
芳与教谕谭恩、驿丞罗文魁协力城守，城陷，皆死。妻
刘、妾梁从死。有孙仲嗣者，肤施人，由贡生为阶州学
正。城破，与妻子十馀人并死之。又有杨呈秀，华阴人，
由进士官顺庆知府，大计罢归。贼攻城，佐有司力御
以死。